בשנת 2012 הועלה לדרגת סא"ל ומונה למפקד גדוד 101, ושימש בתפקיד עד אפריל 2014. במאי 2014 מונה למפקד יחידת מגלן, והיה בכך למפקד הראשון של היחידה שהחל את שירותו הצבאי בה. תחת פיקודו השתתפה היחידה במבצע שובו אחים, בו איתרה את גופות שלושת הנערים החטופים ובמבצע צוק איתן, בו רשמה הישגים רבים ובמהלכו נהרגו שלושה מלוחמיה. על לחימת היחידה בפיקודו במבצע, הוענק לה צל"ש הרמטכ"ל בפברואר 2015. במהלך תפקידו הוכפפה היחידה לחטיבת עוז. ב-31 ביולי 2016 סיים את תפקידו במגלן והועלה לדרגת אל"ם. ב-22 באוגוסט 2016 מונה למפקד חטיבת בנימין, תפקיד אותו מילא עד 31 במאי 2018. בסיום תפקידו יצא לשנת לימודים במכללה הצבאית של צבא ארצות הברית. ב-12 ביוני 2019 מונה למפקד חטיבת הצנחנים. ב-2 בנובמבר 2020 הוחלט על העלאתו לדרגת תא"ל ומינויו לראש חטיבת שילו"ח באג"ת.